RJH แพงไปไหม?
ก่อนอื่นคงต้องบอกนักลงทุนให้ไปศึกษาคำว่า “หุ้นแพง” กับ “หุ้นถูก” เป็นลำดับแรก
25 มี.ค. 2560

สภาแมงเม่า : ดร.สมชาย
 
คุณศิริวรรณ จากดอนเมือง กรุงเทพฯ พูดถึงหุ้น RJH หรือ บริษัท โรงพยาบาลราชธานี จำกัด (มหาชน) ช่วงนี้ดูอืดๆ ผิดปกติมากเกินไปหน่อย และยังโดนเทขายกดลงมาอย่างต่อเนื่อง จึงอยากให้อาจารย์ช่วยประเมินสถานการณ์ของหุ้นในอีก 1-2 เดือนข้างหน้าจะเป็นอย่างไรบ้าง หลังค่า P/E ล่าสุดอยู่สูงถึงระดับ 43 เท่า บวกกับไตรมาส 2 ของทุกปีเป็นช่วงที่หุ้นไทยตกเป็นประจำ เลยสงสัยว่า ราคาหุ้นตอนนี้แพงเกินไปไหมค่ะ
 
ก่อนอื่นคงต้องบอกนักลงทุนให้ไปศึกษาคำว่า “หุ้นแพง” กับ “หุ้นถูก” เป็นลำดับแรก
ต่อจากนั้นให้ไปดูคำว่า “หุ้นอนาคต” กับ “หุ้นปัจจุบัน” เพื่อทำให้กระบวนการทางความคิดตกผลึก
เมื่อตัวนักลงทุนมีความเข้าใจเกี่ยวกับเรื่องดังกล่าวอย่างถ่องแท้ ก็จะรู้วิธีซื้อหุ้นในแต่ละตัวได้ชัดเจนขึ้นเป็นลำดับนะครับ
ที่สำคัญคือ เมื่อนักลงทุนสามารถประเมินสถานการณ์ข้างต้นออก ก็จะมองเห็นภาพของหุ้น RJH หรือ บริษัท โรงพยาบาลราชธานี จำกัด (มหาชน) ได้ชัดเจนยิ่งขึ้น และจะรู้ด้วยตนเองว่า การลงทุนในหุ้นโรงพยาบาลตัวนี้ต้องเป็นการลงทุนระยะยาวนะครับ
เนื่องจากเม็ดเงินที่ระดมทุนมาได้ในช่วงไตรมาส 3 ปี 59 จะถูกนำไปเปิดศูนย์ MRI และลงทุนในบริษัทย่อย สร้างอาคารใหม่รองรับผู้ป่วยทั่วไป ซึ่งมีการตั้งเป้า 5 ปีข้างหน้า รายได้โตเฉลี่ย 10-15% ต่อปี พร้อมกับเล็งซื้อกิจการโรงพยาบาลพื้นที่ภาคกลางหวังขยายกิจการ
นอกจากนี้หากย้อนกลับไปดูข้อมูลเก่าๆ ตั้งแต่เข้าตลาดหุ้นจะเห็นว่า ปัจจัยพื้นฐานของหุ้น RJH ค่อนข้างแข็งแกร่ง และมีแนวโน้มการขยายกิจการได้อย่างโดดเด่น ซึ่งจะทำให้โรงพยาบาลแห่งนี้มีบริการด้านการแพทย์ที่ครบวงจรแห่งหนึ่ง
พร้อมกันนี้อย่าลืมว่า RJH ยังเป็นโรงพยาบาลที่ได้เปรียบกว่าโรงพยาบาลแห่งอื่น เพราะมีทำเลที่ตั้งใกล้แหล่งชุมชน และใกล้นิคมอุตสาหกรรมอุตสาหกรรมโรจนะ
นั่นหมายความว่า ตัวเลขกำไรจะออกมาโดดเด่นในปี 61 เพราะในช่วงปี 60 ยังอยู่ในช่วงของการขยับขยายกิจการ ส่งผลให้การรับรู้รายได้และกำไรเข้ามาไม่เต็มทั้งปี แต่พอถึงปีถัดมาก็จะเห็นการรับรู้ที่เต็มเม็ดเต็มหน่วยมากขึ้น ซึ่งจะทำให้ราคาหุ้น RJH เริ่มขยับขึ้นอย่างมีนัยสำคัญตั้งแต่ไตรมาส 3 ปี 60 นะครับ
เนื่องจากเป็นจังหวะที่นักลงทุนน่าจะเริ่มเห็นการเปลี่ยนแปลงได้ชัดเจนขึ้น และทำให้นักลงทุนที่มีเงินเย็นได้เปรียบกว่านักลงทุนรายอื่นที่มีหน้าตักน้อยกว่า เพราะเมื่อดูจากรูปแบบการเคลื่อนไหวของราคาหุ้นล่าสุดพบว่า ราคาหุ้นปรับตัวลงมาค่อนข้างเยอะ จึงเป็นโอกาสของการเล่นรอบใหม่อย่างไม่ต้องสงสัย!
วันนี้ถึงต้องถามกลับว่า RJH แพงไปจริงไหม? และ RJH ใช่หุ้นอนาคตไหม?
โดยคำตอบดังกล่าวจะเป็นตัวบอกให้นักลงทุนรู้ว่า “ซื้อ” หรือ “ไม่ซื้อ” นะครับ
…
 

กราฟประกอบข่าว : Aspen, ราคาปิด ณ วันที่ 24 มี.ค.60